Z A P I S N I K

s 4. sjednice Općinskog vijeća Općine Veliki Bukovec održane 09. rujna 2013. godine u prostorijama Općine Veliki Bukovec, s početkom u 19,00 sati.

Prisutni vijećnici: Dražen Kolak, mr. sc. Zvonimir Jantol, Štefanija Juratović, Katarina Kralj, Ivan Šalamon, Božidar Pečenec, Vjekoslav Zdelar i Mario Zember.

Odsutni vijećnici: Goran Jantol, Božidar Kanižaj i Zdravko Požgaj.

Ostali prisutni: Zvonko Hlebar - načelnik, i Zlatko Lilek - zamjenik načelnika.

Sjednicu je otvorio predsjednik Vijeća g. Zember, pozdravio nazočne vijećnike, te nakon prozivke konstatirao da od jedanaest (11) vijećnika sjednici nazočuje osam (8) vijećnika pa će sve odluke koje se donesu ili usvoje, biti pravovaljane. Predložio je slijedeći dnevni red:

 1. Utvrđivanje dnevnog reda

 2. Verifikacija zapisnika s 3. sjednice Općinskog vijeća

 3. Odluka o komunalnom doprinosu

 4. Odluke - Varkom d.d.

 5. Odluka o izradi detaljnog plana uređenja "SRC TRSTIKA"

 6. Razmatranje zamolbi

 7. Ostala pitanja i prijedlozi

Točka 1.

Na predloženi dnevni red nije bilo primjedbi ni prijedloga za dopunu pa je jednoglasno utvrđen.

Točka 2.

Na zapisnik s 3. sjednice Općinskog vijeća nije bilo primjedbi, pa je jednoglasno verificiran.

Točka 3.

Prijedlog Odluke obrazložio je načelnik Općine navevši da je osnovni razlog ovog Prijedloga detaljnija razrada vrsta objekata (tabelarnom dijelu Odluke), radi lakšeg donošenja Rješenja o komunalnom doprinosu.

Nakon rasprave u kojoj su sudjelovali svi vijećnici, zaključeno je da tekstualni dio Odluke ostane u predloženom obliku dok će se tabelarni dio preurediti sukladno iznesenim prijedlozima iz rasprave. Zaključeno je da se za iduću sjednicu Vijeća pripremi takav izmijenjeni prijedlog Odluke o komunalnom doprinosu.

Točka 4.

Prijedlog Odluke iznio je načelnik Općine obrazloživši da potreba za donošenjem iste proizlazi iz zakonskih odredbi (Zakon o vodama) o promjeni pravnog okvira poslovanja tvrtke "Varkom"d.d.

Jednoglasno je donešena odluka kojom se ovlašćuje Upravu "Varkoma" d.d. da pripremi postupak izdvajanja Radne jedinice "Čistoća" iz tog društva s osnivanjem novog društva za komunalne djelatnosti.

Također je donešena jednoglasna odluka kojom se određuje načelnik Općine g. Hlebar za predstavnika u Glavnoj skupštini Društva i obvezuje ga se da glasuje sukladno gornjoj Odluci.

Točka 5.

Načelnik Općine obavijestio je vijećnike da je zaprimio od predlagača g. Smontare iz Velikog Bukovca prijedlog Odluke o izradi detaljnog plana uređenja "SRC TRSTIKA“.

U raspravi u kojoj je sudjelovala većina vijećnika izneseno je zajedničko mišljenje i stav o potrebi donošenja DPU-a jer je isti od interesa za Općinu Veliki Bukovec. Na nedostatke u prijedlogu Odluke upozorio je g. Zdelar pa je donešen jednoglasan zaključak, pošto prijedlog Odluke o izradi detaljnog plana uređenja "SRC Trstika" nije usaglašen sa zakonskim odredbama, Statutom i PPUO-m, da se isti vrati predlagaču na ispravak i doradu.

Točka 6.

Pod ovom točkom su donešene slijedeće odluke:

 1. Na zamolbu g-đe Jelene Grmača iz V. Bukovca donesena je jednoglasna odluka da joj se prizna pravo vlasništva nad kat. česticom 470/16 u k.o. V. Bukovec koja je u nominalnom vlasništvu Općine Veliki Bukovec.

 2. Na zamolbu g. Franje Balija iz M. Bukovca jednoglasno je odlučeno da mu se dozvoli pravo korištenja kat. čestice 1364 u k.o. V. Bukovec, na rok od 4 godine uz uvjet oduzimanja tog prava u slučaju nastupa novih okolnosti ili potreba Općine.

 3. Na ponudu "Varaždinskog tjednika" donesena je odluka većinom glasova, uz jedan (1) suzdržan glas, o sklapanju Ugovora o poslovnoj suradnji.

 4. Na prijedlog načelnika je donesena jednoglasna odluka o izdvajanju proračunskih sredstava u visini od 5.000,00 kuna kao jednokratna novčana pomoć g. Branku Botak iz Dubovice, za ublažavanje poslijedica štete od požara.

Pod ovom točkom donešen je i jednoglasan zaključak da se pokazala potreba za zapošljavanje vježbenika u JUO Općine, te se zadužuje načelnik da za slijedeću sjednicu Vijeća pripremi odgovarajuću odluku te izradi izmjene Plana prijama u službu za 2013. godinu.

Na prijedlog g-đe Juratović, jednoglasno je zaključeno da načelnik Općine uputi zahtjev Elektri za izmjenu režima javne rasvjete na način da se ista u jutro uključuje u 4,30 sati, a da se u noćnom režimu isključuje u 23,30 sati.

G. mr. sc. Jantol je postavio pitanje o problematici odvodnje oborinskih voda s kolnika nerazvrstanih cesta u naseljima i predložio da se taj problem pokuša riješiti u suradnji s Mjesnim odborima. Prijedlog je prihvaćen.

Kako nije bilo daljnjih rasprava, predsjednik Općinskog vijeća zaključuje sjednicu u 20,50 h.

Zapisničar: Predsjednik Općinskog vijeća

Nevenka Martinković Mario Zember